**ขยายเวลารับสมัครข้อเสนอโครงการเพิ่มเติม วันนี้ จนถึงวันที่ 8 พฤษภาคม 2560 รับข้อเสนอโครงการวิจัยกลุ่มเรื่องนวัตกรรมเพื่อการพัฒนาพื้นที่**

**ติดต่อสอบถามรายละเอียด และขอแบบฟอร์มได้ที่นางสาวสุจินดา ย่องจีน**

**โทร 3567 หรือ 083-0003574 E – mail** [**panipook2@gmail.com**](mailto:panipook2@gmail.com)

ประเด็นวิจัยที่ต้องการรับข้อเสนอโครงการเพิ่มเติม

**อาชีพการทำสวนส้มโอทับทิมสยาม**

1. การพัฒนาศักยภาพเกษตกรในการบริหารจัดการสวนส้มโอทับทิมสยาม
2. การจัดการสวนส้มโอทับทิมสยามด้วยเทคโนโลยีหรือนวัตกรรมที่เหมาะสมในการบริหารจัดการ ดิน น้ำ ปุ๋ย และโรคพืช ศัตรูพืชของเกษตกรรายย่อย
3. การจัดการมาตรฐานคุณภาพและความปลอดภัยส้มโอทับทิมสยาม

**อาชีพการทำนาข้าวพันธุ์พื้นเมือง**

1. การศึกษาคุณค่าทางโภชนาการของข้าวพันธุ์พื้นเมือง
2. การจัดการนาข้าวพันธุ์พื้นเมืองด้วยเทคโนโลยีหรือนวัตกรรม
3. การแปรรูปข้าวพันธุ์พื้นเมือง
4. การสร้างเกษตรกรและผู้ประกอบการข้าวพันธุ์พื้นเมือง

**อาชีพการทำไร่จาก**

1. การบริหารจัดการน้ำที่เหมาะสมในพื้นที่ไร่จาก
2. ช่องทางการตลาดของสินค้าจากผลิตภัณฑ์จาก

**อาชีพการปลูกพืชผัก**

1. การผลิตผักที่ปลอดภัยและมีคุณภาพ เพื่อส่งเสริมการตลาด
2. การบริหารจัดการเกษตรกรแบบรวมกลุ่ม

**เอกสารประกอบแนบท้ายประกาศ**

**เรื่อง รับข้อเสนอโครงการวิจัยกลุ่มเรื่องนวัตกรรมเพื่อการพัฒนาพื้นที่**

**โครงการ การสร้างความมั่นคงทางอาชีพในพื้นที่ลุ่มน้ำปากพนัง จังหวัดนครศรีธรรมราช**

**ประจำปี พ.ศ.2560**

**………………………………………………………………………………………………………………………………………………………………**

โครงการ การสร้างความมั่นคงด้านอาชีพในพื้นที่ลุ่มน้ำปากพนัง จังหวัดนครศรีธรรมราช เป็นโครงการที่ได้รับทุนสนับสนุนในลักษณะร่วมทุน (Matching Fund) ระหว่างสำนักงานกองทุนสนับสนุนการวิจัย (สกว.) และมหาวิทยาลัยวลัยลักษณ์ โดยสถาบันวิจัยและพัฒนา มหาวิทยาลัยวลัยลักษณ์ เป็นหน่วยประสานงาน มีเป้าหมายเพื่อสร้างความมั่นคงด้านอาชีพให้แก่เกษตรกรในพื้นที่ลุ่มน้ำปากพนัง 4 อาชีพ ได้แก่ การทำสวนส้มโอทับทิมสยาม การทำนาข้าว การทำไร่จาก และการปลูกพืชผัก

**ที่มาของการเลือกกลุ่มอาชีพ 4 อาชีพ**

พื้นที่ลุ่มน้ำปากพนังเป็นพื้นที่ที่มีความหลากหลายทางชีวภาพค่อนข้างสูง ในปี พ.ศ.2546 ได้มีการสำรวจสภาพปัญหาและความต้องการของประชาชนในพื้นที่ลุ่มน้ำปากพนัง ภายใต้โครงการศึกษาเพื่อจัดลำดับความสำคัญของปัญหาและความต้องการของประชาชนเพื่อการวิจัยและพัฒนาพื้นที่ลุ่มน้ำปากพนัง ของมหาวิทยาลัยวลัยลักษณ์ ซึ่งแบ่งกลุ่มอาชีพออกเป็น 8 กลุ่มอาชีพ โดยบริบทของพื้นที่และผลการศึกษาในครั้งนั้น ประกอบไปด้วย 1) กลุ่มอาชีพทำนาข้าว 2) กลุ่มทำนากุ้ง 3) กลุ่มไม้ผล 4) กลุ่มป่าจาก 5) กลุ่มป่าพรุ 6) กลุ่มทำประมงพื้นบ้าน 7) กลุ่มชุมชนเขตเมือง 8) กลุ่มไร่นาสวน โดยทั้ง 8 กลุ่มอาชีพดังกล่าว มีปัญหาที่เป็นจุดร่วมของทุกกลุ่มอาชีพข้างต้นคือ ปัญหาการจัดการทรัพยากรโดยเฉพาะอย่างยิ่งทรัพยากรน้ำ ปัญหาราคาผลผลิตตกต่ำและไม่ได้คุณภาพ ปัญหามลพิษและสารพิษเจือปนในสินค้าเกษตร ปัญหาระบบนิเวศเสื่อมโทรม ปัญหาการขาดองค์ความรู้และเทคโนโลยีในการพัฒนากระบวนการผลิตทางการเกษตร รวมทั้งความขัดแย้งในพื้นที่และปัญหารายได้ตกต่ำของเกษตรกร

สถานการณ์จากกลุ่ม 8 อาชีพดังกล่าวเป็นฐานสำคัญในการต่อยอดการส่งเสริมความมั่นคงด้านอาชีพของคนในพื้นที่ลุ่มน้ำปากพนัง ซึ่งอาชีพเหล่านี้เป็นอาชีพที่ควรได้รับการสนับสนุนต่อยอดเนื่องด้วยส่วนหนึ่งเป็นอาชีพตามกระแสพระราชดำริ และส่วนหนึ่งเป็นอาชีพที่สอดคล้องกับข้อมูลการส่งเสริมด้านความมั่นคงในอาชีพและการดำรงชีวิตในแผนแม่บทการพัฒนาอาชีพและส่งเสริมรายได้ โครงการพัฒนาพื้นที่ลุ่มน้ำปากพนังอันเนื่องมาจากพระราชดำริปี พ.ศ.2560 – ปี พ.ศ.2564 ที่มุ่งเน้นการบริหารจัดการทรัพยากรในพื้นที่ทั้งการเพิ่มประสิทธิภาพในการจัดการทรัพยากรดิน น้ำ และทรัพยากรทางธรรมชาติอื่น ๆ การดำเนินการเพื่อพัฒนาทุกกลุ่มอาชีพต้องใช้ความร่วมมือจากทุกภาคส่วนและอาจจะไม่สำเร็จลงได้ภายในระยะเวลาอันจำกัด ดังนั้นในการสร้างความมั่นคงด้านอาชีพในพื้นที่ลุ่มน้ำปากพนัง จังหวัดนครศรีธรรมราช ในช่วงระยะเวลา 1 ปี จึงเน้นอาชีพที่สำคัญของพื้นที่ ได้แก่ การทำนาข้าว ทำสวนส้มโอ ทำไร่จาก และปลูกพืชผัก ตามแนวคิดปรัชญาเศรษฐกิจพอเพียง ในพื้นที่ลุ่มน้ำปากพนัง จังหวัดนครศรีธรรมราช

**ข้อมูลจากเวทีพัฒนาโจทย์วิจัย เมื่อวันที่ 20-21 กุมภาพันธ์ พ.ศ.2560**

จากสถานการณ์ของแต่ละกลุ่มอาชีพ และเหตุผลของการเลือกอาชีพ 4 อาชีพนั้น สถาบันวิจัยและพัฒนา ร่วมกับนักวิจัยพี่เลี้ยงจากสำนักงานกองทุนสนับสนุนการวิจัย ร่วมกันจัดเวทีพัฒนากรอบโจทย์วิจัยโดยมีกลุ่มเป้าหมาย คือ เกษตรกร หน่วยงานภาครัฐ และเอกชนที่เกี่ยวข้อง โดยแต่ละเวทีจะมีผู้เข้าร่วม 30-45 คน โดยสามารถสรุปบทเรียนจาก 4 เวทีได้ดังต่อไปนี้

1. **การทำสวนส้มโอทับทิมสยาม ตำบลคลองน้อย อำเภอปากพนัง จังหวัดนครศรีธรรมราช**

เกษตรกรผู้เข้าร่วมเวที ประกอบไปด้วยผู้ทำสวนส้มโอทับทิมสยามจากหมู่ที่ หมู่ 11 หมู่ 12 หมู่ 13 หมู่ 15 และ หมู่ 17

**ศักยภาพของพื้นที่**

ตำบลคลองน้อย มีอาณาเขตและที่ตั้งแสดงในแผนที่ เนื้อที่ของตำบล 35,827 ไร่ (คำนวณจากชั้นข้อมูลขอบเขตตำบลในระบบ GIS) ประกอบด้วยชุมชน 19 หมู่บ้าน ได้แก่ หมู่ที่ 1 บ้านคลองน้อย หมู่ที่ 2 บ้านบางไทร, หมู่ที่ 3 บ้านหัวแค หมู่ที่ 4 บ้านเปี๊ยะกลาง, หมู่ที่ 5 บ้านเปี๊ยะ หมู่ที่ 6 บ้านเปี๊ยะเนิน หมู่ที่ 7 บ้านเปี๊ยะหัวเนิน หมู่ที่ 8 บ้านบางปอ หมู่ที่ 9 บ้านบางมะขาม, หมู่ที่ 10 บ้านบางเนียน หมู่ที่ 11 บ้านเกาะเสือ หมู่ที่ 12 บ้านบางลึก หมู่ที่ 13 บ้านแสงวิมาน หมู่ที่ 14 บ้านเกาะนางโดย หมู่ที่ 15 บ้านบางดุก หมู่ที่ 16 บ้านเขาน้อย หมู่ที่ 17 บ้านนาใหม่ หมู่ที่ 18 บ้านนอกดอน และหมู่ที่ 19 บ้านราษฎร์สงวน สภาพพื้นที่ทางกายภาพเป็นที่ราบลุ่ม มีแหล่งน้ำจืดที่สำคัญคือ คลองสุขุม ซึ่งเป็นคลองชลประทานชุมชนในพื้นที่ใช้ประโยชน์ที่ดินประกอบอาชีพทางเกษตรหลักๆ ได้แก่ ทำนาข้าว ปลูกพืชล้มลุก ปศุสัตว์ และทำสวนผลไม้โดยเฉพาะสวนส้มโอพันธุ์ทับทิมสยาม รวมทั้งอาชีพประมงและเพาะเลี้ยงสัตว์น้ำ ทั้งนี้อาชีพที่โดดเด่นและสร้างรายได้ให้กับเกษตรกรในปัจจุบันคือการทำสวนส้มโอพันธุ์ทับทิมสยาม

เกษตรกรบ้านแสงวิมาน ในตำบลคลองน้อย อำเภอปากพนัง มีการทำสวนส้มโอพันธุ์ทับทิมสยามขยายตัวเพิ่มขึ้นอย่างรวดเร็ว เดิมมีทั้งการปลูกส้มโอพันธุ์ทองดีอย่างเดียว ปลูกหลากหลายสายพันธุ์ในแปลงเดียวกัน หรือปลูกพันธุ์ทับทิมสยามหลายช่วงอายุในแปลงเดียวกัน เปลี่ยนมาเป็นการปลูกพันธุ์ทับทิมสยามเพียงอย่างเดียวในปีการผลิต 2554 มีตัวอย่างของเกษตรกรที่ปลูกส้มโอบนเนื้อที่ 4 ไร่ จำนวนส้มโอ 150 ต้น เป็นต้นส้มโอที่สมบูรณ์และให้ผลผลิตคุณภาพจำนวน 100 ต้น ในปีการผลิต 2558/2559 ทำการเก็บผลผลิตส้มโอในช่วงเดือนพฤศจิกายน-ธันวาคม พ.ศ.2558 และเดือนมกราคม-กุมภาพันธ์ พ.ศ.2559 ได้ผลผลิตรวมทั้งหมด 2,050 ผล จำหน่ายให้กับคนกลางในราคาเฉลี่ยต่อผลที่ 138-145 บาท เป็นเงินรายได้สุทธิ 243,580 บาท และปีการผลิต 2559/2560 คาดการณ์ผลผลิตไว้ที่ 4,000 ลูก โดยได้มีการตกลงราคาขายเฉลี่ยต่อผลที่ 200 บาท ทำให้คาดว่าจะมีรายได้จากการขายผลผลิตไม่ต่ำกว่า 800,000 บาท (ข้อมูลจากการสอบถามเกษตรกรในบ้านแสงวิมาน เมื่อวันที่ 24 ธันวาคม 2559)

**สถานการณ์และปัญหาในพื้นที่**

1. ปัญหาจากภัยธรรมชาติ น้ำท่วม น้ำแล้ง ส่งผลให้ต้นส้มเสียหายและเสื่อมโทรม
2. ปัญหาคุณภาพของผลผลิต ส้มโอมีรสชาติไม่สม่ำเสมอ (มีรสชาติจืดในช่วงหน้าน้ำ) ส้มมีสารแข็งและสีจืด
3. ปัญหาการจัดการสวนของเกษตรกรแต่ละรายเช่น การยกร่อง การล้อมแปลงสวน การกำจัดวัชพืช
4. ปัญหาการจัดการกลุ่มเพื่อแลกเปลี่ยนประสบการณ์ในการจัดการสวนของเกษตรกร
5. ต้นทุนในการผลิตส้มโอทับทิมสยามค่อนข้างสูง
6. ปัญหาโรคของต้นส้มโอ เช่น โรคแคงเกอร์ โรคกรีนนิ่ง ส่งผลให้ผลส้มโอร่วง ต้นโทรม
7. ปัญหาด้านการแข่งขันการตลาด เช่น มีการแข่งขันในตลาดสูง เกษตรกรต้องการกระจายสินค้าให้เข้าถึงกลุ่มผู้บริโภคที่หลากหลายขึ้น
8. เกษตรกรยังต้องการความรู้เพิ่มเติมในการจัดการสวน เช่น การปรับปรุงดินให้มีความสมบูรณ์และมีคุณสมบัติที่เหมาะสมในการผลิตส้มโอคุณภาพ
9. เกษตรกรต้องการองค์ความรู้ในการจัดการสวนเมื่อประสบภัยพิบัติน้ำแล้งและน้ำท่วม รวมทั้งการจัดการสวนเมื่อน้ำแห้ง
10. **การทำนาข้าวพันธุ์พื้นเมือง** **ตำบลบ้านเพิง ตำบลท่าพญา ตำบลขนาบนาก และตำบลปากแพรก อำเภอปากพนัง**

**ศักยภาพของพื้นที่**

พื้นที่ 4 ตำบลในอำเภอปากพนัง ประกอบด้วย ตำบลบ้านเพิง ตำบลท่าพญา ตำบลขนาบนาก และตำบลปากแพรกลักษณะสภาพพื้นที่ใน 4 ตำบลพื้นที่ศึกษา มีลักษณะเป็นที่ลุ่ม มีความสมบูรณ์ของน้ำที่เหมาะแก่การเพาะปลูกข้าว จากการศึกษาสำรวจพื้นที่ปลูกข้าวพบว่า ตำบลบ้านเพิงมีพื้นที่ปลูกข้าวมากที่สุด คิดเป็นพื้นที่ 3,664 ไร่ และได้ผลผลิตประมาณ 2,265 กก./ปี โดยเฉพาะอย่างยิ่งในพื้นที่หมู่ที่ 1 มีพื้นที่ปลูกข้าวมากถึง 760 ไร่ 1 งาน 89 ตร.วา และผลิตข้าวได้ 617,500 กก./ปี นับได้ว่าเป็นพื้นที่ที่มีการผลิตข้าวได้มากและสำคัญในตำบลบ้านเพิง พื้นที่ที่มีมีพื้นที่ปลูกข้าวรองลงคือตำบลปากแพรก ตำบลท่าพญา และตำบลขนาบนาก โดยมีพื้นที่ปลูกข้าว 3,030 ไร่ 24 งาน 5 ตร. วา 1,656 ไร่ 3 งาน 22 ตร.วา และ 909 ไร่ 12 ตร.วา ตามลำดับ เกษตรกรที่ปลูกข้าวพันธุ์พื้นเมืองปี 2558 ในพื้นที่ศึกษาทั้ง 4 ตำบล มีจำนวน 1,322 ราย กระจายตามแต่ละตำบล ดังนี้ ตำบล ท่าพญา 258 ราย ตำบล บ้านเพิง 466 ราย ตำบลปากแพรก 309 ราย และตำบลขนาบนาก 289 ราย

**ตำบลท่าพญา** นิยมปลูกข้าวพันธุ์ช่อหลุมพี ลูกลาย อีโข้ ข้าวเหลือง ยาโค และอื่นๆ ตามลำดับ นิยมปลูกกินเองมากกว่าจำหน่าย คิดเป็นร้อยละ 49 ซึ่งอีกร้อยละ 51 คือปลูกจำหน่ายมากกว่ากินเอง ซึ่งทั้งหมดจ้างเก็บเกี่ยวโดยจ้างรถเกี่ยวทั้งในพื้นที่และต่างพื้นที่ และในส่วนของการสีข้าวนิยมสีกับโรงสีในเอกชนและโรงสีชุมชนในพื้นที่

**ตำบลบ้านเพิง** นิยมปลูกข้าวพันธุ์ลูกลาย ปิ่นแก้ว ข้าวเหลือง เฉี้ยง ช่อหลุมพี และอื่นๆ ตามลำดับ นิยมปลูกกินเองมากกว่าจำหน่าย คิดเป็นร้อยละ 65 ซึ่งอีกร้อยละ 35 คือปลูกจำหน่ายมากกว่ากินเอง ซึ่งทั้งส่วนใหญ่จ้างเก็บเกี่ยว มีเพียงรายเดียวที่เก็บเกี่ยวเอง โดยจ้างรถเกี่ยวทั้งในพื้นที่และต่างพื้นที่ และในส่วนของการสีข้าวนิยมสีกับโรงสีในเอกชนและโรงสีชุมชนในพื้นที่เช่นกัน

**ตำบลปากแพรก** นิยมปลูกข้าวพันธุ์เฉี้ยง กาบดำ ข้าวเหลือง ยาโคและอื่นๆ ตามลำดับ นิยมปลูกกินเองมากกว่าจำหน่าย คิดเป็นร้อยละ 32 ซึ่งอีกร้อยละ 68 คือปลูกจำหน่ายมากกว่ากินเอง ซึ่งส่วนใหญ่จ้างเก็บเกี่ยว มีเพียง 2 รายที่เก็บเกี่ยวเองโดยจ้างรถเกี่ยวทั้งในพื้นที่และต่างพื้นที่ และในส่วนของการสีข้าวนิยมสีกับโรงสีในเอกชนและโรงสีชุมชนในพื้นที่เช่นกัน

**ตำบลขนาบนาก** นิยมปลูกข้าวพันธุ์กาบดำ เล็บนก ช่อหลุมพี อีโข้**อ** และอื่นๆ ตามลำดับ นิยมปลูกกินเองมากกว่าจำหน่าย คิดเป็นร้อยละ 58 ซึ่งอีกร้อยละ 42 คือปลูกจำหน่ายมากกว่ากินเอง ซึ่งส่วนใหญ่จ้างเก็บเกี่ยว มีเพียง 7 รายที่เก็บเกี่ยวเอง โดยจ้างรถเกี่ยวทั้งในพื้นที่และต่างพื้นที่ และในส่วนของการสีข้าวนิยมสีกับโรงสีในเอกชนและโรงสีชุมชนในพื้นที่เช่นกัน

**สถานการณ์และปัญหาในพื้นที่**

1. ข้าวพันธุ์พื้นเมือง ซึ่งเป็นพันธุ์พื้นเมืองแท้ค่อนข้างหายาก และมีข้าวชนิดอื่นปลอมปน
2. การสร้างความมั่นใจต่อคุณค่าทางโภชนาการของข้าวพันธุ์พื้นเมือง เพื่อสร้างแรงจูงใจในการปลูกข้าวพันธุ์พื้นเมือง
3. ผู้บริโภคไม่ค่อยรู้จักข้าวพันธุ์พื้นเมือง
4. ชาวนาขาดแรงจูงใจ เพราะได้ผลตอบแทนน้อยกว่าข้าวพันธุ์ส่งเสริม
5. ขาดแรงงานรุ่นใหม่
6. ผลผลิตต่อไร่น้อย
7. ไม่มีระบบชลประทาน และขาดแคลนน้ำ
8. เกษตรกรต้องการองค์ความรู้ เครื่องมือ เทคโนโลยีหรือนวัตกรรมในการจัดการนาข้าว
9. ประสบปัญหาภัยพิบัติ น้ำท่วม น้ำเค็มรุก
10. ต้นทุนการผลิตสูง
11. ต้องการความรู้ด้านการแปรรูปข้าวพันธุ์พื้นเมือง เป็นผลิตภัณฑ์อื่น ๆ เพื่อสร้างมูลค่าเพิ่ม
12. การตลาดข้าวพันธุ์พื้นเมือง
13. การส่งเสริมวิถีชุมชนด้วยการอนุรักษ์ข้าวพันธุ์พื้นเมืองให้เป็นสถานที่ท่องเที่ยวเชิงนิเวศ
14. การส่งเสริมให้คนในชุมชนกินข้าวพันธุ์พื้นเมือง เน้นวิถีพอเพียง
15. **การทำไร่จาก ตำบลขนาบนาก อำเภอปากพนัง จังหวัดนครศรีธรรมราช**

**ศักยภาพของพื้นที่**

ตำบลขนาบนาก อำเภอปากพนัง จังหวัดนครศรีธรรมราชเป็นพื้นที่ที่มีป่าจากและผู้ประกอบอาชีพไร่จากมากที่สุดในลุ่มน้ำปากพนัง โดยมีพื้นที่ป่าจากทั้งสิ้นจำนวน 4,576 ไร่ มีครัวเรือนประกอบอาชีพทำไร่จากจำนวน 476 ครัวเรือน ประชาชนส่วนใหญ่ทำไร่จากเป็นอาชีพหลักสืบทอดกันมาแต่บรรพบุรุษ คือ การแปรรูปน้ำตาลจากสดให้เป็น น้ำตาลปี๊บ น้ำส้มจาก เหล้าจาก น้ำผึ้งจาก และน้ำตาลผง โดยในปัจจุบันชุมชนได้เพิ่มพื้นที่ปลูกจากในพื้นที่นากุ้งร้างและเปลี่ยนมาประกอบอาชีพไร่จากเพิ่มมากขึ้น

**สถานการณ์และปัญหาในพื้นที่**

1. การจัดการน้ำในไร่จากให้มีความเหมาะสมต่อการเจริญเติบโตของต้นจาก
2. การส่งเสริมการใช้ประโยชน์จากต้นจากทุกส่วน
3. การสร้างมูลค่าเพิ่มให้กับผลิตภัณฑ์จากต้นจาก
4. การตั้งศูนย์เรียนรู้หรือโรงเรียนป่าจาก เพื่อเป็นแหล่งเรียนรู้ศึกษาดูงานจากภายนอก
5. การพัฒนาบรรจุภัณฑ์ และตราสัญลักษณ์ของสินค้า
6. การจัดการไร่จากเพื่อให้มีผลผลิตเพิ่มขึ้น
7. สร้างแรงจูงใจให้กับคนรุ่นใหม่เพื่อกลับมาประกอบอาชีพการทำไร่จาก
8. การส่งเสริมให้ไร่จากเป็นแหล่งท่องเที่ยวเชิงนิเวศ รวมทั้งการจัดการแหล่งท่องเที่ยวที่เป็นระบบ
9. การพัฒนาผลิตภัณฑ์ใหม่ ๆ จากส่วนประกอบต่าง ๆ ของจาก
10. การรวมกลุ่มเพื่อพัฒนาอาชีพการทำไร่จาก และอาชีพที่เกี่ยวเนื่องกับการทำไร่จาก

**4. อาชีพการปลูกพืชผัก** **ตำบลท่าซอม อำเภอหัวไทร จังหวัดนครศรีธรรมราช**

ตำบลท่าซอม อำเภอหัวไทร จังหวัดนครศรีธรรมราชเป็นพื้นที่ราบลุ่มอยู่ทางด้านตะวันออกของพื้นที่ลุ่มน้ำปากพนังในเขตจังหวัดนครศรีธรรมราช เนื่องจากเป็นพื้นที่ปลายน้ำใกล้ทะเล ชุมชนสามารถเข้าถึงแหล่งน้ำเค็มได้ง่ายกว่าแหล่งน้ำจืด จึงได้มีการปรับเปลี่ยนอาชีพจากภาคเกษตรกรรมเป็นการทำนากุ้งเกิดขึ้นมากกระจัดกระจายในพื้นที่ และเมื่อโครงการพัฒนาพื้นที่ลุ่มน้ำปากพนัง อันเนื่องมาจากพระราชดําริ เกิดขึ้น ได้มีการจัดระบบการใช้ที่ดินโดยแบ่งเขตพื้นที่การใช้ประโยชน์จากน้ำจืดและน้ำเค็มที่ชัดเจน ซึ่งพื้นที่ส่วนใหญ่ของตําบลท่าซอมอยู่ในเขตน้ำจืด ทั้งนี้ขนาดพื้นที่ทั้งหมดของตำบลท่าซอมประมาณ 38 ตารางกิโลเมตร หรือ 23,750 ไร่ (องค์การบริหารส่วนตำบลท่าซอม แผนพัฒนาสามปี พ.ศ. 2557-2559) มีอาณาเขตติดต่อกับพื้นที่ข้างเคียงในอาณาเขตจังหวัดนครศรีธรรมราช ดังแสดงแผนที่ โดยมีหมู่บ้านในเขตการบริหารจัดการโดยองค์การบริหารส่วนตำบลท่าซอม จำนวน 9 หมู่บ้านทางการ ได้แก่ หมู่ที่ 1 บ้านเสือหึง หมู่ที่ 2 บ้านท่าเสริมหมู่ที่ 3 บ้านบางหนัง หมู่ที่ 4 บ้านพัทธสีมา หมู่ที่ 5 บ้านด่าน หมู่ที่ 6 บ้านบางพูดหมู่ที่ 7 บ้านเสาธงหมู่ที่ 8 บ้านสระนอก และหมู่ที่ 9 บ้านหัวแค การประกอบอาชีพหลักของชุมชนตำบลท่าซอมเป็นการผลิตทางเกษตร ประกอบด้วย ทำนาข้าว สวนปาล์ม ไร่นาส่วนผสม เลี้ยงกุ้งขาว เลี้ยงปลานิล ปลูกพืชผักในเชิงพานิชย์ ได้แก่ กะหล่ำปลี แตงกวา พริกขี้หนู ถั่วฝักยาว มะเขือ มะเขือเทศ ฟักทอง ฟักเขียว ผักชี และเป็นแหล่งผลิตกล้วยน้ำว้าคุณภาพ รวมทั้งปศุสัตว์เลี้ยงวัว เลี้ยงสุกร

**สถานการณ์และปัญหาในพื้นที่**

1. สภาพดินเสื่อมโทรมจากากรปลูกพืชผักมานานหลายสิบปี เกษตรกรไม่มีองค์ความรู้ในการบำรุงรักษาดิน
2. ปัญหาภัยธรรมชาติ น้ำท่วม น้ำแล้ง
3. ระบบการจัดการน้ำในแปลงผัก
4. ปัญหาศัตรูพืช เช่น เพลี้ยกระโดด หนอน เชื้อรา
5. เกษตรกรขาดการวิเคราะห์ตลาดอย่างเป็นระบบ และปลูกพืชตาม ๆ กัน
6. เกษตรกรขาดการรวมกลุ่มเพื่อผลิต รวมทั้งขาดการรวมกลุ่มเพื่อการตลาด
7. เกษตรกรขาดความรู้ในการใช้ปุ๋ยและสารเคมีที่ปลอดภัย
8. เกษตรกรขาดความรู้ในการการวางแผน และจัดการแปลงผัก
9. การรับซื้อผักจากพ่อค้าคนกลาง
10. การสร้างมูลค่าเพิ่มให้แก่ผักโดยการส่งเสริมการปลูกผักอินทรีย์
11. เกษตรกรขาดองค์ความรู้ในการนำปรัชญาเศรษฐกิจพอเพียงมาประยุกต์ใช้

**คำชี้แจงการรายละเอียดการเขียนข้อเสนอโครงการฉบับสมบูรณ์ เพื่อขอรับทุนประจำปีงบประมาณ 25560**

**โครงการความร่วมมือเพื่อพัฒนางานวิจัยเชิงพื้นที่ ระหว่าง มวล. และ สกว. (ABC มวล.-สกว.)**

**ชุดโครงการวิจัย** หมายถึง กลุ่มของโครงการวิจัยที่มีเป้าหมายร่วมอย่างเดียวกัน หรือ โครงการย่อยๆหลายโครงการรวมกันเพื่อดำเนินการไปสู่เป้าหมายใหญ่อันเดียวกัน โดยสอดคล้องกับประกาศการให้ทุนของ ABC มวล. – สกว.ในปีนั้น ชุดโครงการมีโครงการย่อย ไม่เกิน 8 – 10 โครงการ และจะต้องมีรายละเอียดของโครงการย่อย เหมือนโครงการเดี่ยวทุกประการ ดังนั้นผู้รับผิดชอบจะต้องประกอบด้วย หัวหน้าชุดโครงการ และหัวหน้าโครงการเดี่ยว ซึ่งหัวหน้าชุดโครงการจะทำหน้าที่ประสานงานโครงการเดี่ยวทั้งหมด เพื่อให้สามารถดำเนินบรรลุเป้าหมายได้ จำนวนนักวิจัยขึ้นอยู่กับจำนวนโครงการเดี่ยว และความสอดคล้องกับลักษณะการดำเนินงานของโครงการวิจัย

**โครงการวิจัยเดี่ยว** หมายถึง โครงการที่มีประเด็นคำถามหรือโจทย์วิจัยที่มีลักษณะเฉพาะตน โดยสอดคล้องกับประกาศการให้ทุนของ ABC มวล. – สกว.ในปีนั้น ผู้รับผิดชอบโดยตรงคือหัวหน้าโครงการ ซึ่ง ในโครงการลักษณะนี้จะมีนักวิจัยร่วมกี่คนก็ได้ ขึ้นอยู่กับลักษณะการดำเนินงานวิจัยของโครงการวิจัย

**รายละเอียดงบประมาณในหมวดต่างๆ ตามเกณฑ์ของ สกว. และโครงการความร่วมมือเพื่อพัฒนางานวิจัยเชิงพื้นที่ ระหว่าง มวล.และสกว. กรอบงบประมาณโครงการละ 250,000 บาท**

**หลักการ**

**การใช้จ่ายเงินของโครงการวิจัยที่ได้รับทุนอุดหนุนการวิจัย ให้เป็นไปตามหลักการและแนวทาง ของสำนักงานกองทุนสนับสนุนการวิจัย ดังนี้**

1. ค่าตอบแทน เนื่องจากเป็นทุนวิจัยร่วมจึงขอสงวนสิทธิ์ค่าตอบแทนนักวิจัย
2. ค่าจ้าง ได้แก่ ค่าจ้างเพื่อทำงานในส่วนที่นักวิจัยไม่ควรเสียเวลาทำเอง เช่น ค่าจ้าง เจ้าหน้าที่ธุรการและบัญชีค่าจ้างนักศึกษาเก็บข้อมูล ค่าจ้างผู้ช่วยวิจัย เช่น การออกภาคสนาม ช่วยงานในห้องปฏิบัติการ ติดต่อสั่งซื้อวัสดุ ล้างเครื่องแก้ว เป็นต้น (สนับสนุนให้จ้างแบบครึ่งเวลา โดยจ้างเจ้าหน้าที่ประจำในหน่วยงานสังกัด)

โดยหมวดค่าจ้างผู้ช่วยวิจัยให้ยึดตามกรอบงบประมาณของประกาศทุนภายในของมหาวิทยาลัย

1. **หมวดค่าจ้างชั่วคราว ไม่เกินอัตราต่อไปนี้**
   1. ค่าจ้างนักศึกษาบัณฑิตศึกษา

* นศ. ปริญญาเอก ไม่เกินเดือนละ 8,000 บาท
* นศ. ปริญญาโท ไม่เกินเดือนละ 6,000 บาท
  1. ค่าจ้างผู้ช่วยวิจัย (ตามอัตราของมหาวิทยาลัย)

- คุณวุฒิปริญญาตรี อัตรารายเดือน 10,500 บาท

- คุณวุฒิอนุปริญญาตรี หรือ ปวส. อัตรารายเดือน 8,200 บาท

- คุณวุฒิประกาศนียบัตรวิชาชีพ (ปวช.) อัตรารายเดือน 7,000 บาท

* 1. ค่าจ้างคนงาน อัตราวันละไม่เกิน 200 บาท

3. ค่าใช้สอย หมายถึง ค่าใช้จ่ายในการดำเนินการวิจัย เช่น ค่าจ้างทำอุปกรณ์ ค่าเดินทาง เบี้ยเลี้ยง ที่พัก ค่าสาธารณูปโภค ค่าทดลองดำเนินการผลิต ค่าประกันอุบัติเหตุ ฯลฯ

4. ค่าวัสดุ หมายถึง ค่าใช้จ่ายจัดซื้อวัสดุสิ้นเปลือง เช่น สารเคมี กระดาษ หมึกพิมพ์ เหล็ก ลวดเชื่อม วัตถุดิบทดลองการผลิต ฯลฯ *หากเป็นวัสดุก่อสร้างเครื่องจักรต้นแบบที่จะกลายเป็นทรัพย์สินให้แยกไว้ต่างหาก*

5. ค่าครุภัณฑ์ ในกรณีที่เป็นงานวิจัยที่ใช้ครุภัณฑ์พื้นฐานที่ควรมีอยู่ตามสถาบันต่างๆ สกว. จะไม่สนับสนุนให้ซื้อครุภัณฑ์ ยกเว้นแต่จำเป็นจริงๆ เช่น งานวิจัยต้องใช้ครุภัณฑ์นั้นเป็นเวลานาน ต่อเนื่องกัน หรือหากใช้บริการจากหน่วยงานอื่นจะแพงกว่าการจัดหาเอง ในกรณีที่เป็นงานเน้นพัฒนาที่จัดหาครุภัณฑ์มาประกอบ (เช่น การสร้างเครื่องจักร) นักวิจัยสามารถตั้งงบประมาณครุภัณฑ์ได้ตามเหมาะสม และการเบิกจ่ายงบประมาณค่าครุภัณฑ์ นักวิจัยจะต้องมีหลักฐาน การเสนอราคาของครุภัณฑ์อย่างน้อย 2 บริษัท ต่อครุภัณฑ์ 1 ชิ้น ก่อนที่จะทำการจัดซื้อ